Avûkatî Ebru Tîmtîk û Aytaç Unsal ê ke rojeyê mergî de yê, vizêr wedarîyayî Dezgehê Tipê Edlîyî (ATK). La reyna zî avûkatî nêveradîyayî. Keye û avûkatan seba ke raporê ATKyî nêerşawîya mehkeme nêrazîbîyayîşê xo mojna û verê Edlîyeyê Çaglayanî de eşkerayîyêke daye.
Dadîya avûkat Aytaç Unsalî Nerîmane Unsal bale ante rewşa weşîye ya avûkatan ser û vat: ''Ebrû Tîmtîk 90 kîloyan ra bîye 35 kîlo, qirikê ci de birînî estê û hînî nêeşkena awe zî bişima. Hînî seba avûkatan saetêke nê deqayêk û heta sanîyeyî girîng ê.Rewşa înan zaf krîtîk a. Ma ewro heta 17:30 pabeyê raporî bîyî la rapor nêame.''
Avûkate Yildize Îrmîk zî vist vîrî ke verê cû zî merdimî rojeyê mergî de merdî û da zanayene ke hînî saet nê deqayî girîng ê û ganî avûkatî bêrê veradayene.
